**ZAKON**

**O IZMJENAMA I DOPUNAMA ZAKONA O PROSTORNOM PLANIRANJU I KORIŠTENJU ZEMLJIŠTA NA NIVOU FEDERACIJE BOSNE I HERCEGOVINE**

**Član 1.**

U Zakonu o prostornom planiranju i korištenju zemljišta na nivou Federacije Bosne i Hercegovine („Službene novine Federacije BiH”, br. 2/06, 72/07, 32/08, 4/10, 13/10, 45/10, 85/21 i 92/21), u članu 39. stav (1) tačka 3) mijenja se i glasi:

„3) upravni akt Federalnog ministarstva okoliša i turizma, u skladu sa propisima iz oblasti zaštite okoliša i idejni plan upravljanja građevinskim otpadom, u skladu sa propisima iz oblasti upravljanja otpadom i građevinskim otpadom;”

**Član 2.**

U članu 40. u stavu (1) iza riječi “saglasnost” dodaju se riječi “ i/ili odobrenje za građenje”, a u tački 7) briše se tačka na kraju, stavlja zarez i dodaje tekst koji glasi: “osim za rekonstrukciju i urbani mobilijar”.

**Član 3.**

U članu 45. u stavu (1), broj „30“ zamjenjuje se brojem „15“.

**Član 4.**

Član 46a. mijenja se i glasi:

Član 46a.

“(1) Lokacijska informacija je stručno-tehnički akt, kojim se dobiva informacija o urbanističko-tehničkim i drugim uslovima za projektovanje građevine ili zahvata u prostoru na određenoj lokaciji.

(2) Osnov za izdavanje lokacijske informacije su usvojeni detaljni planski dokumenti za odnosno područje (zoning plan i/ili regulacioni plan i/ili urbanistički projekat).

(3) Uz zahtjev za izdavanje lokacijske informacije prilaže se:

1) obrazloženje zahtjeva,

2) izvod iz katastarskog plana, sa naznakom posjednika i/ili korisnika predmetne i susjednih parcela.

(4) Lokacijska informacija se izdaje za cijelu građevinsku parcelu koja je namijenjena za gradnju građevine ili drugi zahvat u prostoru.

(5) Ministarstvo izdaje lokacijsku informaciju najduže u roku od 10 dana od dana uredno podnesenog zahtjeva.

(6) Lokacijska informacija važi do izmjene važećeg ili donošenja novog detaljnog planskog dokumenta za odnosno područje, ako je njegovo donošenje predviđeno planom šireg područja.”

**Član 5.**

Čl. 46b. i 46c. se brišu.

Poglavlje “b2) Lokacijska informacija za privremene građevine”, kao i čl. 46d. i 46e. se brišu.

**Član 6.**

U članu 54. u stavu (2) tačka se zamjenjuje zarezom i dodaju riječi: „

“, osim za rekonstrukciju i urbani mobilijar (reklame, natpisi, panoi, ograde, rampe, ljetne bašte, tende, rashladni uređaji, javni nužnici, tezge za prodaju, stajališta javnog prijevoza i sl.).

**Član 7.**

U članu 57. u stavu (1) broj „30“ zamjenjuje se brojem „15“.

**Član 8.**

U članu 60. u stavu (1) broj „20“ zamjenjuje se brojem „15“.

**Član 9.**

U članu 64. u stavu (3) tekst: „Izuzetno od odredbi člana 55. stav 1. ovog Zakona,” se briše.

U istom stavu tačka 1) mijenja se i glasi: “snimak postojećeg stanja;”.

Stav 4. se briše.

Dosadašnji stav (5) postaje stav (4).

**Član 10.**

Iza člana 81b., dodaje se novo poglavlje VIa. i čl. 81c., 81d., 81e., 81f. i 81g. koji glase:

**“**VIa. PROVOĐENJE POSTUPKA IZDAVANJA E-DOZVOLA

**Član 81c.**

(1) Investitor podnosi zahtjeve, dopune zahtjeva, kao i pripadajuću dokumentaciju uz zahtjeve, te prima akte i upravne akte od strane organa uprave, javnih preduzeća, privrednih društava, komunalnih preduzeća, agencija i drugih institucija u upravnom postupku za dobijanje akata o građenju, u papirnoj i/ili elektronskoj formi.

(2) Investitor kao podnosilac zahtjeva, dokaze propisane ovim Zakonom, dostavlja Ministarstvu uz obrazac zahtjeva dostupan na internet adresi Ministarstva.

(3) Podnošenjem zahtjeva investitor ostvaruje svoje pravo uvida u toku postupka izdavanja akta, putem internetske adrese Ministarstva, upotrebom korisničkog imena i koda.

(4)Korisničko ime i kod iz stava (3) ovog člana određuje se automatski u slučaju predaje zahtjeva elektronskim putem, a u slučaju predaje papirnog obrasca zahtjeva korisničko ime i kod određuje Ministarstvo na zahtjev podnositelja zahtjeva.

**Član 81d.**

Sudionici u postupku izdavanja e-dozvola su:

1. pošiljalac elektronskog dokumenta - organi uprave, privredna društva, javna preduzeća, komunalna preduzeća, agencije, ustanove i druga fizička i pravna lica koja šalju elektronski dokument, a koja su na bilo koji način uključena u dobijanje akta o građenju,
2. primalac elektronskog dokumenta je svako fizičko i pravno lice koje je podnosilac zahtjeva za dobijanje akta o građenju ili njihov zakonski zastupnik, kao i organ uprave koji vodi upravni postupak i svaka druga zainteresovana stranka u postupku.

**Član 81e.**

(1) Investitor ima pravo da samostalno izabere način na koji će dobiti potrebne papirne i/ili elektronske dokumente i to:

a) da samostalno kao fizičko ili pravno lice prikuplja papirne i/ili elektronske dokumente,

b) da prikupljanje papirnih i/ili elektronskih dokumenata povjeri ovlaštenom pravnom ili fizičkom licu,

c) da prikupljanje elektronskih dokumenata izvršava organ uprave koji vodi upravni postupak i to kada vođenje upravnog postupka pređe u elektronski postupak.

(2) Ukoliko ovlašteno lice iz stava (1) tačke b) prikuplja papirne i/ili elektronske dokumente, ovlašteni projektant ili više njih moraju kod izrade investiciono - tehničke dokumentacije primijeniti i ispoštovati uvjete date u stručnim mišljenjima i rješenjima organa uprave, javnih preduzeća, komunalnih preduzeća, agencija i drugih institucija, te priložiti ispravu kojom to potvrđuje, a koja će biti priložena u investiciono-tehničkoj dokumentaciji (idejnom, glavnom i izvedbenom projektu).

(3) Nakon uspostavljanja elektronskog sistema, neophodnu dokumentaciju u upravnom postupku za dobijanje akata o građenju, koja je već dostupna kod organa uprave, javnih preduzeća, privrednih društava, komunalnih preduzeća, agencija i drugih institucija, nadležni organ uprave će osigurati korištenjem elektronskog sistema.

**Član 81f.**

(1) Investitor ili ovlašteno fizičko ili pravno lice će se prije poduzimanja bilo kojih radnji obratiti općinskom, gradskom organu uprave ili kantonalnom ministarstvu prostornog uređenja za mišljenje o građenju ili zahvatu u prostoru na predmetnoj lokaciji na području te općine, grada ili kantona.

(2) Ukoliko kod pribavljanja mišljenja iz stava (1) ovog člana investitor ili ovlašteno fizičko ili pravno lice dobije mišljenje da je predmetna gradnja ili zahvat u prostoru suprotan važećem prostornoplanskom dokumentu, isti neće poduzimati dalje radnje.

(3) Ukoliko je mišljenje organa uprave iz stava (1) ovog člana da je predmetna gradnja ili zahvat u prostoru u skladu sa prostornoplanskim dokumentom, investitor ili ovlašteno fizičko ili pravno lice vrši dalje radnje za prikupljanje dokumenata i izradu investiciono-tehničke dokumentacije.

**Član 81g.**

(1)Vođenje upravnih postupaka za dobijanje akata o građenju u papirnoj i elektronskoj formi vodit će se do prelaska vođenja postupka samo u elektronskoj formi, a kada se za to steknu zakonski i tehnički uvjeti kod svih sudionika u upravnom postupku.

(2) Vlada Federacije Bosne i Hercegovine će donijeti Uredbu kojom se bliže uređuje predmet i postupak ishodovanja e-dozvola i drugih akata u oblasti građenja, razmjena i obrada dokumenata i podataka u elektronskom postupku za dobijanje akata o građenju, izgled elektronskih obrazaca, dobijanje korisničkog imena i koda, forma u kojoj se dostavljaju odnosno razmjenjuju dokumenti i podaci uključujući i investiciono-tehničku dokumentaciju, kojom se preciziraju korisnici u informaciono - komunikacionom sistemu, njihov odnos, način uplata tarifa, taksi, rente, naknada definisanih drugim zakonima i podzakonskim propisima, kao i dokumentacija i način pribavljanja podataka po službenoj dužnosti i druga pitanja od značaja za funkcionisanje sistema.

(3) U cilju provođenja elektronskog postupka razmjene i obrade dokumenata i podataka, nadležni organi uključeni u postupak prikupljaju, obrađuju i koriste podatke, uključujući i lične podatke, vode evidencije i obezbjeđuju zaštitu podataka i evidencija, u skladu sa propisima o zaštiti ličnih podataka, te propisima o informacijskoj sigurnosti.”

**Član 11.**

Iza člana 98., dodaje se novo poglavlje VIIa. i čl. 98a., 98b., 98c., 98d. i 98e. koji glase:

“VIIa. KOMORA INŽENJERA U GRAĐEVINARSTVU FEDERACIJE BOSNE I HERCEGOVINE

**Član 98a.**

(1) U cilju unaprjeđivanja uslova za obavljanje stručnih poslova u oblasti prostornog i urbanističkog planiranja, projektovanja, građenja objekata i drugih oblasti značajnih za planiranje i izgradnju, zaštite općeg i pojedinačnog interesa u obavljanju poslova u tim oblastima, organizovanja u pružanju usluga u navedenim oblastima, kao i radi ostvarivanja drugih ciljeva iz oblasti prostornog uređenja i građenja, osniva se Komora inženjera u građevinarstvu Federacije Bosne i Hercegovine (u daljem tekstu: Komora).

(2) Komora je pravno lice sa sjedištem u Mostaru.

(3) Komora se upisuje u sudski registar te ima svoj znak, pečat i žigove.

(4) Članovi Komore mogu biti inženjeri arhitektonske, građevinske, geodetske, mašinske, elektrotehničke i saobraćajne struke, kao i druge struke koje nisu inženjerske, ali sudjeluju u sektoru građevinarstva, kao npr. inženjeri hortikulture i pejzažne arhitekture, prostorni planeri, arheolozi, historičari umjetnosti i dr.

(5) Članstvo u Komori je preduslov za sticanje ovlaštenja za projektiranje, nadzor i izvođenje koje se dobiva u skladu sa posebnim propisom. Preduslov za članstvo u Komori je položen “stručni ispit”.

(6) Lica iz stava 4. ovog člana koja nemaju državljanstvo BiH mogu postati članovi Komore samo na osnovu reciprociteta.

(7) Inženjeri iz stava 4. ovog člana slobodno odlučuju o svom pristupanju članstvu u Komori i istupanje iz članstva Komori.

**Član 98b.**

(1) Organizacija i način obavljanja poslova Komore bliže se uređuje Statutom i općim aktima Komore.

(2) Statut komore donosi Skupština.

(3) Na Statut i opće akte Komore saglasnost daje Ministarstvo.

(4) Komora obavlja sljedeće poslove:

a) utvrđuje profesionalna prava i dužnosti i etički kodeks i norme ponašanja članova Komore u obavljanju poslova izrade dokumenata prostornog uređenja, projektovanja, revizije, nostrifikacije tehničke dokumentacije, građenja, nadzora nad građenjem, te poslova tehničkog pregleda objekta,

b) utvrđuje disciplinske mjere za povredu standarda i normativa profesionalne odgovornosti,

c) organizuje sudove časti za utvrđivanje povreda profesionalnih standarda i normative profesionalne odgovornosti, kao i za izricanje mjera za te povrede,

d) predlaže ministru oduzimanje ovlaštenja izdatih fizičkim i pravnim licima ili preduzima druge mjere predviđene odredbama Statuta,

e) organizuje obuku i stručno usavršavanje članova Komore,

f) organizuje stručne skupove i rasprave, stručna i tehnička savjetovanja i izložbe stručnih radova,

g) predlaže ministru liste kandidata za članove komisija za polaganje stručnog ispita, a konačni sastav komisije utvrđuje ministar u skladu sa članom 30. ovog Zakona,

h) donosi troškovnik usluga iz svoje nadležnosti uz suglasnost Federalnog ministra prostornog uređenja,

i) na zahtjev investitora organizuje ili učestvuje u organizaciji konkursa za izbor idejnih planskih ili projektnih rješenja,

j) vodi evidenciju o članovima Komore i

k) obavlja i druge poslove u skladu sa zakonom i Statutom Komore.

**Član 98c.**

(1) Organi Komore su Skupština, Upravni odbor, Nadzorni odbor i predsjedništvo Komore.

(2) Predsjedništvo Komore, iz reda svojih članova, bira Skupština Komore.

(3) Upravni odbor Komore čine predsjedništvo Komore i predsjednici izvršnih odbora strukovnih komora, koji su po funkciji članovi Upravnog odbora, a određeni broj članova Upravnog odbora bira se iz reda Skupštine Komore.

(4) Skupštinu Komore čine izaslanici kantonalnih komora ukoliko su iste formirane ili lica koja delegiraju vlade kantona na prijedlog resornih ministarstava za građenje, pri čemu svi kantoni daju po 5 članova u Skupštinu Komore.

(5) Nadzorni odbor, iz reda svojih članova, bira Skupština Komore.

(6) Djelokrug rada kao i način izbora organa iz stava 1. ovog člana utvrđuje se Statutom Komore.

(7) Ministarstvo će u roku od 90 dana od dana stupanja na snagu ovog Zakona imenovati inicijativni odbor koji saziva osnivačku Skupštinu Komore, u skladu sa stavom (4) ovog člana.

**Član 98d.**

(1) Komora je organizovana po strukovnim komorama za zanimanja iz člana 98a. stav 4. ovog Zakona.

(2) Svi članovi Komore, shodno svojoj struci, pripadaju jednoj od strukovnih komora, te na taj način ostvaruju svoja prava.

(3) Radom strukovne komore upravlja izvršni odbor strukovne komore.

(4) Sastav, djelokrug rada strukovnih komora, kao i način izbora izvršnih odbora strukovnih komora iz stava 3. ovog člana utvrđuje se Statutom Komore.

**Član 98e.**

(1) Rad Komore i njenih organa finansira se iz: članarina, donacija, sponzorstva, prihoda od konkursa u čijoj organizaciji učestvuju, stručnih i tehničkih savjetovanja i drugih izvora.

(2) Skupština Komore, na prijedlog Upravnog odbora Komore, utvrđuje visinu članarine iz stava 1. ovog člana.

(3) Nadzor nad zakonitošću rada Komore vrši Ministarstvo i nadležna inspekcija.

(4) Komora je dužna Ministarstvu dostavljati godišnji izvještaj o radu.”

**Član 12.**

Iza člana 113., dodaje se član 113a., koji glasi:

“**Član 113a.**

Do donošenja Uredbe iz člana 81g. stav (2) ovog Zakona, dostavljanje dokumentacije i pribavljanje propisanih saglasnosti i mišljenja će se vršiti u skladu sa odredbama ovog Zakona, kao i odredbama Zakona o upravnom postupku Federacije Bosne i Hercegovine i Pravilnika o kancelarijskom poslovanju u Federaciji Bosne i Hercegovine.”

**Član 13.**

Ovaj zakon stupa na snagu osmog dana od dana objavljivanja u “Službenim novinama Federacije BiH”.

Predsjedavajući  
Doma naroda  
Parlamenta Federacije BiH  
\_\_\_\_\_\_\_\_\_\_\_\_\_\_\_\_\_, s. r.

Predsjedavajući  
Predstavničkog doma  
Parlamenta Federacije BiH  
\_\_\_\_\_\_\_\_\_\_\_\_\_\_\_\_\_\_, s.r.

**OBRAZLOŽENJE:**

**I. Ustavni osnov**

Član III. 1. tačka b), koji je izmijenjen amandmanima VIII, LXXXIX i CVI na Ustav Federacije Bosne i Hercegovine i član IV. A. 20. (1) d) Ustava Federacije Bosne i Hercegovine, kojima je propisano da je u isključivoj nadležnosti Federacije, između ostalog, utvrđivanje ekonomske politike, uključujući planiranje i obnovu, te politiku korištenja zemljišta na federalnom nivou.

**II. Razlozi za donošenje propisa**

Federalno ministarstvo prostornog uređenja je, u proteklom periodu, u saradnji sa USAID/BIH, aktivno radilo na projektu uvođenja e-dozvola u oblasti građenja.

U tom smislu je i proizašao nacrt Zakona o izmjenama i dopunama Zakona o prostornom planiranju i korištenju zemljišta na nivou Federacije Bosne i Hercegovine, kojim se, između ostaloga, propisuje provođenje postupka izdavanja e-dozvola u oblasti građenja. Obzirom da važeći Zakon ne sadrži odredbe za uvođenje elektronskog sistema izdavanja dozvola u oblasti građenja, da bi se omogućilo uspostavljanje i funkcionisanje ovog sistema bilo je nužno kroz izmjenu zakonodavnog okvira omogućiti uslove za njegovu implementaciju.

Ovim izmjenama će se omogućiti implementacija sistema izdavanja elektronskih dozvola u oblasti građenja, koji će biti prilagođen potrebama investitora, a u cilju stvaranja što boljeg i efikasnijeg privrednog ambijenta u Federaciji Bosne i Hercegovine. Bolji uslovi poslovanja pružit će mogućnost investitorima da olakšaju proces dobijanja dozvola, odnosno da unaprijede funkcionalnost sistema i upravnih akata. Također, otklonit će se i potreba da podnosioci zahtjeva lično posjećuju pojedine institucije, što će značajno smanjiti vrijeme potrebno za dobijanje dozvola.

Zakonom se utvrđuju osnovni pojmovi koji se odnose na provođenje postupka izdavanja e-dozvola u oblasti građenja, pri čemu je predviđeno donošenje posebne Uredbe Vlade Federacije Bosne i Hercegovine kojom se bliže uređuje predmet i postupak ishodovanja e-dozvola i drugih akata u oblasti građenja, razmjena i obrada dokumenata i podataka u elektronskom postupku za dobijanje akata o građenju, izgled elektronskih obrazaca, dobijanje korisničkog imena i koda, forma u kojoj se dostavljaju odnosno razmjenjuju dokumenti i podaci uključujući i investiciono-tehničku dokumentaciju, kojom se preciziraju korisnici u informaciono - komunikacionom sistemu, njihov odnos, način uplata tarifa, taksi, rente, naknada definisanih drugim zakonima i podzakonskim propisima, kao i dokumentacija i način pribavljanja podataka po službenoj dužnosti i druga pitanja od značaja za funkcionisanje sistema.

U vezi sa navedenim, a u cilju olakšavanja investitorima i omogućavanja istima da što brže dođu do potrebnih akata o građenju, izmjenama Zakona predloženo je i skraćenje rokova za izdavanje akata o građenju.

Također, izmjenama Zakona predviđeno je osnivanje Komore inženjera u građevinarstvu Federacije Bosne i Hercegovine.

Određene profesije čije je djelovanje u javnom interesu se, u svrhu regulisanja i osiguravanja kvalitete rada, okupljaju u profesionalna udruženja. Takav organizacijski oblik svojim posebnim obilježjima, samoregulacijom, te javnim i drugim ovlastima kojima raspolaže treba osigurati ostvarenje javnog interesa u obavljanju niza različitih profesionalnih usluga, ali i unaprjeđivati interese svojih članova te razvoj struke u cjelini. U cilju unaprjeđenja uslova za obavljanje stručnih poslova u oblasti prostornog i urbanističkog planiranja, projektovanja, građenja građevina i zahvata u prostoru i drugih oblasti značajnih za planiranje i izgradnju, zaštite općeg i pojedinačnog interesa u obavljanju poslova i pružanju usluga iz oblasti prostornog uređenja i građenja bilo je neophodno Zakonom utvrditi osnivanje Komore.

Svrha Komore je ostvarivanje interesa inženjera navedenih struka, prije svega kroz: definisanje i uređenje tržišta inženjerskih usluga, učešće u radu radnih grupa i davanje prijedloga za izradu i/ili unaprjeđenje propisa iz oblasti prostornog planiranja i građenja, upućivanje inicijativa za donošenje novih propisa od interesa za njene članove, promociju inženjerske djelatnosti u Federaciji Bosne i Hercegovine na međunarodnom planu, educiranje i usavršavanje u pojedinim oblastima navedenih struka i dr.

Osim toga, Komora svojim djelovanjem doprinosi provedbi odredbi ovog Zakona i podzakonskih akata, naročito u djelu koji se odnosi na rad ovlaštenih fizičkih lica, uspostavom Kodeksa strukovne etike, kao i u dijelu promocije projektiranja, prostornog planiranja i građenja, te stalnog usavršavanja inženjera.

Ovim Zakonom su utvrđene samo osnovne smjernice rada i djelovanja Komore i organi Komore, dok će se sva druga pitanja od značaja za rad i funkcionisanje Komore, kao i sastav, djelokrug i način izbora organa utvrditi Statutom Komore i drugim općim aktima Komore, odnosno pojedinačnim poslovnicima o radu organa Komore.

Pored gore navedenoga, izmjenama i dopunama Zakona izvršeno je otklanjanje uočenih manjkavosti i nedostataka u važećem Zakonu.

**III Obrazloženje pojedinačnih pravnih rješenja**

Članom 1. vrši se harmonizacija odnosno usklađivanje ovog Zakona sa odredbama Zakona o zaštiti okoliša, kao i odredbama Pravilnika o zbrinjavanju građevinskog otpada.

Članom 2. vrši se preciziranje u kojim upravnim postupcima se traži mišljenje kantonalnog ministarstva prostornog uređenja i nadležnost Ministarstva.

Članom 3. skraćuje se rok u kome je ovo ministarstvo dužno donijeti rješenje po zahtjevu za izdavanje urbanističke saglasnosti, sa 30 dana na 15 dana, na koji način se omogućava investitoru da u kraćem roku dođe do potrebnog akta.

Članom 4. vrši se tačno definisanje lokacijske informacije, odnosno precizira se da ista ne predstavlja upravni akt, nego opći akt kojim se samo daje informacija o mogućnosti i uvjetima buduće izgradnje, te se definiše dokumentacija koja se podnosi uz zahtjev, rok za izdavanje i važenje iste.

Članom 5. brišu se članovi koji se odnose na lokacijsku informaciju, kao i poglavlje u vezi sa lokacijskom informacijom za privremene građevine, obzirom da je članom 4. izmjena, odnosno novim članom 46a., ista drugačije definisana i uređena.

Članom 6. vrši se usklađivanje sa Zakonom o provođenju Odluka Komisije za očuvanje nacionalnih spomenika Bosne i Hercegovine.

Članom 7. skraćuje se rok u kome je ovo ministarstvo dužno donijeti rješenje po zahtjevu za izdavanje odobrenja za građenje, sa 30 dana na 15 dana, na koji način se omogućava investitoru da u kraćem roku dođe do potrebnog akta.

Članom 8. skraćuje se rok u kome je ovo ministarstvo dužno donijeti rješenje po zahtjevu za izmjenu odobrenja za građenje, sa 20 dana na 15 dana, na koji način se omogućava investitoru da u kraćem roku dođe do potrebnog akta.

Članom 9. otklanjaju se nedoumice koje su u proteklom periodu imali investitori u vezi sa članom 64., odnosno precizira se dokumentacija koja se dostavlja uz zahtjev za rekonstrukciju u odnosu na dokumentaciju koja se dostavlja uz zahtjev za izdavanje odobrenja za građenje.

Članom 10. dodaje se novo poglavlje VIa. “Provođenje postupka izdavanja e-dozvola” i čl. 81c., 81d., 81e., 81f. i 81g.

Navedenim poglavljem razrađuje se sistem za izdavanje e-dozvola u oblasti građenja, pri čemu se članom 81c. utvrđuje mogućnost podnošenja zahtjeva, pripadajuće dokumentacije uz zahtjev i drugih akata u oblasti građenja i u elektronskoj formi, kao i način pribavljanja korisničkog koda.

Članom 81d. definiše se ko su sudionici u postupku elektronskog ishodovanja dozvola, shodno odredbama Zakona o elektronskom dokumentu Federacije Bosne i Hercegovine (“Službene novine Federacije BiH”, broj: 55/13).

Članom 81e. daje se mogućnost investitoru da samostalno izabere način na koji će dobiti potrebne papirne i/ili elektronske dokumente, te se utvrđuju uvjeti koje ovlašteni projektanti moraju ispoštovati kod izrade investiciono - tehničke dokumentacije, kao i način prikupljanja dostupnih podataka od strane nadležnog organa nakon uspostave e-sistema.

Članom 81f. utvrđuje se obaveza investitoru ili ovlaštenom fizičkom ili pravnom lice da se prije poduzimanja bilo kojih radnji obrati općinskom, gradskom organu uprave ili kantonalnom ministarstvu prostornog uređenja za mišljenje o građenju ili zahvatu u prostoru na predmetnoj lokaciji na području te općine, grada ili kantona, kao i postupanje u slučaju dobijanja pozitivnog, odnosno negativnog mišljenja.

Članom 81g. predviđeno je vođenje upravnih postupaka za dobijanje akata o građenju u papirnoj i elektronskoj formi do prelaska vođenja postupka samo u elektronskoj formi, donošenje posebne Uredbe Vlade Federacije BiH o elektronskom postupku razmjene i obrade dokumenata i podataka u upravnom postupku za dobijanje akata o građenju, te obaveza svih organa u postupku da se obezbijedi zaštita podataka i evidencija, u skladu sa propisima o zaštiti ličnih podataka, te propisima o informacijskoj sigurnosti.

Članom 11. dodaje se novo poglavlje VIIa. “Komora inženjera u građevinarstvu Federacije Bosne i Hercegovine” i novi čl. 98a., 98b., 98c., 98d. i 98e.

Navedenim poglavljem, u cilju unaprjeđenja uslova za obavljanje stručnih poslova u oblasti prostornog i urbanističkog planiranja, projektovanja, građenja građevina i zahvata u prostoru i drugih oblasti značajnih za planiranje i izgradnju predviđa se osnivanje Komore.

Članom 98a. definiše se cilj zbog koga se osniva Komora, utvrđuje se njeno sjedište i način ostvarivanja članstva u istoj.

Članom 98b.navedeni su poslovi koje obavlja Komora, a koji će detaljnije biti utvrđeni Statutom Komore.

Članom 98c.propisani su organi Komore, pri čemu će sastav, djelokrug, broj članova organa Komore, kao i način izbora organa biti uređen Statutom Komore.

Članom 98d. predviđeno je organizovanje Komore po strukovnim komorama, tako da svi članovi Komore, shodno svojoj struci, pripadaju jednoj od strukovnih komora i na taj način ostvaruju svoja prava.

Članom 98e. utvrđen je način finansiranja Komore, te nadzor nad radom Komore.

Članom 12. propisano je da se, do donošenja Uredbe Vlade Federacije BiH, dostavljanje dokumentacije i pribavljanje propisanih saglasnosti i mišljenja vrši u skladu sa odredbama ovog Zakona, kao i odredbama Zakona o upravnom postupku Federacije Bosne i Hercegovine i Pravilnika o kancelarijskom poslovanju u Federaciji Bosne i Hercegovine.

Članom 13. propisano je stupanje na snagu Zakona.

**IV. Obrazloženje finansijskih sredstava za provođenje Zakona**

Za provođenje ovog Zakona nije potrebno obezbjediti dodatna finansijska sredstva u Budžetu Federacije Bosne i Hercegovine.

**V. Dostavljena mišljenja na prednacrt Zakona**

Aktom broj: 05-02-1-659/22 od 31.05.2022. godine, koji je upućen na adrese deset nadležnih kantonalnih ministarstva iz ove oblasti, ovo federalno ministarstvo je zatražilo mišljenja, prijedloge i sugestije na prednacrt Zakona o izmjenama i dopunama Zakona o prostornom planiranju i korištenju zemljišta na nivou Federacije Bosne I Hercegovine.

U ostavljenom roku, zaprimljena su mišljenja Ministarstva gospodarstva, rada i prostornog uređenja Posavskog kantona i Ministarstva za prostorno uređenje, promet i komunikacije i zaštitu okoline Zeničko-dobojskog kantona, slijedom kojih su određene sugestije ugrađene na adekvatan način u tekst izmjena Zakona.

Ministarstvo je prihvatilo i određene sugestije i prijedloge JP Autocesta Federacije BiH te ih na adekvatan način ugradilo u tekst Zakona.

Također, tekst izmjena Zakona bio je objavljen na zvaničnoj web stranici Federalnog ministarstva prostornog uređenja, sa pozivom svim zainteresovanim fizičkim i pravnim licima za dostavljanje komentara, ali na isti nisu dostavljeni nikakvi komentari ili sugestije.